**Timp și spațiu**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea mea, rămasă fără timp,

a mai privit perdeaua de tăcere,

Avea în buzunar un anotimp,

ca un deșert rămas fără vedere.

Prin spațiu, începutul se sfârșea,

într-un scenariu cosmic, dar firesc...

Nu mai puteam să cred că ești a mea,

tot ce știam, era că te iubesc!

Te-am cunoscut în timpul fără timp,

cu el am scris iubirea și sfârșitul,

Dar, macii tăi te-au așteptat pe câmp,

să-ți desenez, pe-o șoaptă, răsăritul.

Să fi venit din universul meu,

nu am să știu, pe-acest pământ străin,

În părul tău, ating un curcubeu,

născut din lacrima acestui cer, divin.

Prin puncte cardinale, ziua-mi trece,

ecoul unui vis privește marea,

Te-ating ușor, îți simt doar mâna rece,

ce-mi desenează-n inimă, chemarea.

Las flăcările-n valurile-albastre,

cum să-ți pictez iubirea, printre ere?

Sunt un oraș cu stele la ferestre,

iar glasul tău e sfântă mângâiere.

Eu te cuprind cu brațele de soare,

e tot ce mi-a rămas să fac iubirii!

Nu pot lega cu lacrimi din izvoare,

nici spațiu și nici timpul fericirii.

Daniel Luca 21 02 2019